送兒沆赴昌國學錄
作者：陳著
朝代：宋

paragraphs: 來汝沆，吾語汝。
蓬萊鄉，仙者寓，汝行豈爲求仙故。
寶陀山，佛者住，汝今豈爲禮佛去。
吾聞滃洲好學舍，兵後弦歌尚存魯。
巨鼇拄牢蒼璧島，長鯨截斷紅塵路。
黄公高節懔猶在，茹侯英標儼如覩。
芷翁器業國有傳，逸少詞章家有譜。
扶桑日出長精神，滄溟際天豁襟宇。
潮水生落見乘除，風濤澎湃嘗斂阻。
耳目所接皆爲學，身心所會當約取。
旦氣清明方見性，人生涉歷終知趣。
規模要放面前闊，議論要到心平處。
雪霜之際有陽春，波浪之中有砥柱。
畏友當如父師敬，平交當以兄弟處。
我雖自餒耄何及，汝方年壯力須努。
亦欲長教在我傍，深恐獨學爲汝誤。
不然何以資一出，幸猶近只寸半渡。
駕言曰仕實從游，自昔成人出辛苦。
著汝意氣勉自强，味哉言語謹勿負。
東雲在望道路開，西風吹送衣裳舞。
消受宮牆飯幾盂，勝舉家庭祿三釜。
歲月箭過歸有期，却把本色初心娛父母。